詠蓮花
作者：林希逸
朝代：宋

paragraphs: 梅有幽人骨，蘭如處子姿。
二者豈不貴，清矣仁未知。
美哉水芙蓉，百花誰庶幾。
可愛非可狎，不癯亦不肥。
充然德之容，瑩矣仙之肌。
芬芳不容挹，既遠而有遺。
洛陽妖艷品，紅紫薄易萎。
東籬敗壞相，著枝黏如𥻿。
此花雖已落，泛泛看紅衣。
有房如栗玉，尚以金絲圍。
吟翫苦不足，賦予何其奇。
因思愛蓮說，稽首百世師。
非汝溪不愛，非溪不汝宜。
何人斯取斯，有道者似之。